Komisijos direktyva 95/48/EB
1995 m. rugsėjo 20 d.
derinanti su technikos pažanga Tarybos direktyvą 92/21/EEB dėl M1 kategorijos variklinių transporto priemonių masės ir matmenų
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. vasario 6 d. Tarybos direktyvą 70/156/EEB dėl valstybių narių teisės aktų, reglamentuojančių variklinių transporto priemonių ir jų priekabų tipo patvirtinimą, suderinimo [1] su paskutiniais pakeitimais, padarytais Tarybos direktyva 93/81/EEB [2], ypač į jos 13 straipsnio 2 dalį,
atsižvelgdama į 1992 m. kovo 31 d. Tarybos direktyvą 92/21/EEB dėl M1 kategorijos variklinių transporto priemonių masės ir matmenų [3], ypač į jos 3 straipsnį,
kadangi Direktyva 92/21/EEB yra viena iš EEB tipo patvirtinimo tvarkos, kuri buvo įdiegta Direktyva 70/156/EEB, atskirųjų direktyvų; kadangi dėl tos priežasties Direktyvoje 70/156/EEB dėl transporto priemonių sistemų, sudėtinių dalių ir atskirų techninių mazgų išdėstytos nuostatos yra taikytinos šiai direktyvai;
kadangi yra nuoroda į Tarybos direktyvą 77/649/EEB [4] su paskutiniais pakeitimais, padarytais Komisijos direktyva 90/630/EEB [5], kurioje nurodyta motorinių transporto priemonių sėdėjimo vietų atskaitos taško nustatymo tvarka, todėl to nebereikia kartoti šioje direktyvoje; kadangi taip pat yra nuoroda į Tarybos direktyvą 92/23/EEB [6];
kadangi atsižvelgiant į patirtį, iki šiol įgytą praktiškai taikant Direktyvą 92/21/EEB, būtina tiksliau išdėstyti kai kurias jos nuostatas, kad jos būtų vienodai suprantamos visose valstybėse narėse;
kadangi ateityje bus būtina nustatyti specialius apkrovos reikalavimus sėdynėms, kurios nėra skirtos suaugusiems keleiviams ar kuriose jie negali tilpti; kadangi tokių sėdynių apibrėžimą ir apkrovimo reikalavimų specifikaciją reikia papildomai svarstyti; kadangi atitinkami pakeitimai atidedami vėlesniam laikui;
kadangi šioje direktyvoje numatytoms priemonėms pritaria Direktyva 70/156/EEB įkurtas Derinimo su technikos pažanga komitetas,
PRIĖMĖ ŠIĄ DIREKTYVĄ:
1 straipsnis
1. Direktyvos 92/21/EEB 1 straipsnyje teiginys "Direktyvos 70/156/EEB I priedą" keičiamas teiginiu "Direktyvos 70/156/EEB II priedo A dalį".
2. Direktyvos 92/21/EEB priedai keičiami šios direktyvos priedais, o tarp straipsnių ir I priedo įterpiamas priedų sąrašas.
2 straipsnis
1. Nuo 1996 m. sausio 1 d. valstybės narės neturi teisės dėl su mase ir matmenimis susijusių priežasčių:
- atsisakyti M1 kategorijos variklinėms transporto priemonėms suteikti EEB tipo patvirtinimą arba nacionalinį tipo patvirtinimą,
- uždrausti registruoti, prekiauti ar naudoti transporto priemones,
jei tos transporto priemonės atitinka Direktyvos 92/21/EEB su pakeitimais, padarytais šia direktyva, reikalavimus.
2. Nuo 1997 m. sausio 1 d. valstybės narės:
- nebesuteikia transporto priemonės EEB tipo patvirtinimo,
- atsisako suteikti nacionalinį tipo patvirtinimą,
M1 kategorijos variklinėms transporto priemonėms dėl su mase ir matmenimis susijusių priežasčių, jei jos neatitinka Direktyvos 92/21/EEB su pakeitimais, padarytais šia direktyva, reikalavimų.
3 straipsnis
1. Valstybės narės priima įstatymus ir kitus teisės aktus, kurie, įsigalioję iki 1996 m. sausio 1 d., įgyvendina šią direktyvą. Apie tai jos nedelsdamos praneša Komisijai.
2. Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
4 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 1995 m. rugsėjo 20 d.